– Vi har vært veldig forsiktige med å være håpefulle. Vi er vant til at det vi jobber med er litt søkt, forteller Kristoffer Liland, som driver firmaet Ripple Aerospace fra Kristiansand.

Han vil ikke bli kalt rakettforsker. Han har mer økonomibakgrunn.

Kristoffer Liland er administrerende direktør i Ripple Aerospace. Foto: Sigbjørn Kristiansen / NRK

– Men teamet mitt er rakettforskere, forteller han til NRK.no.

Ideen de jobber med er slett ikke ny. De har nemlig børstet støv av et patent fra 1965.

Vil benytte skipsverft

I tre år har Liland og hans medarbeidere jobbet med å videreutvikle et rakettkonsept det fantes flere tiår med forskning på.

– Enkelt forklart bygger vi romfartøysraketter i skipsverft. Disse kan flyte på vann fordi vi setter en tank rundt rakettmotoren. Når raketten ligger rett, kan vi fylle tanken med vann slik at vi stabiliserer raketten i vannet, forklarer Liland.

– Når vi avfyrer raketten, slipper vi tanken og avfyrer rakettmotorene samtidig og da flyr vi ut i verdensrommet, forteller Liland.

Millionstøtte fra Forskningsrådet

Og nå har Ripple Aerospace fått en førjulsgave som kommer godt med. Forskningsrådet legger nemlig en million kroner på bordet til planene selskapet jobber med.

– Vi gjorde en gedigen jobb med å få søknaden gjennom der, så vi er veldig lettet, smiler Liland når han beskriver følelsen av å få pengestøtte fra Forskningsrådet.

Og selveste NASA samarbeider Liland med.

Tester ideen i USA

Slik ser Ripple Aerospace for seg en romrakett i tørrdokk på et skipsverft. Foto: Ripple Aerospace

– Vi skal ha to oppskytninger, sannsynligvis i mai neste år. Dene ene oppskytningen blir fra det amerikanske romfartsanlegget Kennedy Space Center i Florida. Den andre blir i nærheten fra et vannområde det amerikanske luftforsvaret kontrollerer ved Cape Canavarel, sier Kristoffer Liland.

Men målet er ikke å frakte mennesker med denne oppskytningsmåten.

– Vi tenker hovedsaklig nyttelast i verdensrommet. Vi ønsker et system som kan sende veldig store nyttelaster. Målet er å kunne sende avgårde en romstasjon på en oppskytning, ifølge Liland.

– Mye dugnad og svette

Ripple Aerospace har de fleste medarbeiderne sine i Norge.

– Vi er ti stykker i Norge, fem i USA pluss et par til i andre land, forteller Kristoffer Liland.

Og det er mye arbeid som må til.

– Det er mye dugnad og svette, ler Liland.